Aktor om volden: – Det kunne egentlig ikke vært mer unødvendig
Aktor mener det er helt uforståelig og totalt unødvendig at Kevin Simensen ble lagt i bakken. Hun sa politimannen selv skapte situasjonen som førte til volden.  Aktor Marit Oliver Storeng ba om fengsel i 60 dager for den voldstiltalte politimannen. – Det kan ikke være tvil om at det dreier seg om ulovlig maktbruk, konstaterte hun i sin prosedyre. Dersom tiltalte hadde opptrådt som sivil, ville utgangspunktet ligget på minst 120 dager fengsel, sa aktor.  Elden: Han gjorde jobben sin Fredag var siste dag i Buskerud tingrett. En politimann har stått tiltalt for å ha utøvet vold mot Kevin Simensen og Kristian Pablo Teigen. Han nekter straffeskyld.  – Det er liten grunn til å holde tiltalte strafferettslig ansvarlig for å ha gjort jobben sin.  Det sa politimannens forsvarer, John Christian Elden, i prosedyren. Han mener maktutøvelsen var en åpenbar tjenestehandling. Elden sa videre at volden uansett ikke kan anses som grov. Han nedla påstand om full frifinnelse.  – Kunne ikke vært mer unødvendig Aktor la i sin prosedyre ikke skjul på at hun mener volden kunne vært unngått.  – Hvorfor havnet Simensen på bakken? spurte hun retorisk.  – For Spesialenheten er det helt uforståelig. Konflikter mellom fulle folk og dørvakter er noe politiet forholder seg til hver kveld, fortsatte hun.  Hun påpekte videre at politiet var i overtall og mente situasjonen må karakteriseres som et helt ordinært tjenesteoppdrag. Storeng sa at det å legge Simensen i bakken,  var hverken nødvendig eller forholdsmessig.  – Det kunne egentlig ikke vært mer unødvendig, sa hun.  Aktor mener situasjonen endret seg markant og kom ut av kontroll da Simensen ble lagt i bakken. Men ifølge aktor gikk politimannen likevel for langt:  – Slag er et maktmiddel som er forbeholdt nødvergesituasjoner. Og dette var ikke en slik situasjon.  Hun mener politimannen selv skapte situasjonen som trigget voldsbruken og at den kunne vært løst på en annen måte.  Bistandsadvokat Ida Kristine Kolstad ba i sin prosedyre om en oppreisningserstatning på opp mot 80.000 kroner for Simensen og opp mot 50.000 kroner for Teigen.  Svekket tillit Tidligere på dagen vitnet kjæresten til Simonsen, som var til stede og ble vitne til at han ble slått i hodet med batong.  – Fire politi sitter oppå ham. Han skriker gjentatte ganger at han ikke får puste. Men de gjør ikke noe, sa hun. Kjæresten fortalte at Simensen fikk hjernerystelse. Han har hatt vondt i hodet og kroppen. Hendelsen har også preget ham psykisk.  – Tilliten min til politiet er veldig svekket. Jeg kan ikke tro at det skjedde, sa hun.   – Veldig krevende Saken har fått mye oppmerksomhet på grunn av en overvåkingsvideo som viser hendelsen. Det var en preget politimann som avga forklaring første rettsdag.  Han fortalte om trusler og kampvilje fra fornærmede. Han mente volden var både nødvendig og forholdsmessig. Torsdag vitnet flere av politimannens kolleger. De støttet bildet av Simensen som aggressiv og utagerende.  – Denne saken har vært veldig krevende for meg, gjentok politimannen fredag.  Han fortalte at han og kona har mottatt ubehagelige meldinger, og at han har måttet sperre flere sosiale medier.  Saken har også hatt betydning for jobben hans. – Jeg ble flyttet fra patrulje til etterforskning, sa han. Hvis han blir dømt, ligger det an til at han mister jobben. 
Aktor Marit Oliver Storeng foreslår 60 dagers fengsel for en politimann som står tiltalt for ulovlig maktbruk mot Kevin Simensen og Kristian Pablo Teigen. Politimannen nekter straffskyld, og hans forsvarer, John Christian Elden, argumenterer for at voldsbruken var en del av hans jobb og ber om full frifinnelse.